Nariadenie Rady (EHS) č. 1384/79
z 25. júna 1979,
ktorým sa mení a dopĺňa nariadenie (EHS) č. 1108/70, ktorým sa zavádza účtovný systém pre výdavky na infraštruktúru v súvislosti so železničnou, cestnou a vnútrozemskou vodnou dopravou
RADA EURÓPSKYCH SPOLOČENSTIEV
so zreteľom na Zmluvu o založení Európskeho hospodárskeho spoločenstva a najmä na článok 75 tejto zmluvy,
so zreteľom na návrh Komisie,
so zreteľom na stanovisko Zhromaždenia [1],
so zreteľom na stanovisko Hospodárskeho a sociálneho výboru [2],
keďže je nevyhnutné poznať, aké výdavky existujú na infraštruktúru s cieľom stanoviť systém poplatkov za používanie infraštruktúry v rámci spoločnej dopravnej politiky;
keďže priebežný účtovný systém predstavuje najvýhodnejší prostriedok k poznaniu výdavkov na infraštruktúru;
keďže Rada svojim nariadením (EHS) č. 1108/70Ú. v. ES L 130, 15.6.1979 s. 4 zaviedla priebežný účtovný systém na takéto výdavky;
keďže by sa mali vziať do úvahy získané skúsenosti a rozvoj spoločnej dopravnej politiky; keďže účtovné osnovy, zoznam typov infraštruktúry a zoznamy údajov o využívaní infraštruktúry, uvedené v nariadení (EHS) č. 1108/70, by mali byť podľa toho prispôsobené,
PRIJALA TOTO NARIADENIE:
Článok 1
Nariadenie (EHS) č. 1108/70 sa týmto mení a dopĺňa takto:
1. Článok 3 sa nahradí takto:
"Článok 3
Výdavky na infraštruktúru sa účtujú za všetky železničné siete uvedené v prílohe II. (A.1) a celkom za všetky ostatné siete uvedené v prílohe II. (A.2), rovnako ako za všetky cestné a vnútrozemské vodné cesty prístupné verejnej doprave, s výnimkou:
a) ciest uzavretých motorovej doprave, t. j. pre vozidlá s obsahom valcov 50 cm3 a viac;
b) ciest, ktoré sú používané výlučne poľnohospodárskymi alebo lesnými vozidlami alebo ktoré slúžia na zabezpečenie prístupu k poľnohospodárskym a lesným prácam;
c) vnútrozemských vodných ciest, na ktorých je doprava obmedzená na plavidlá s nosnosťou do 250 ton;
d) vodných ciest námorného charakteru uvedených v nariadení (EHS) č. 281/71 [3]."
2. Článok 5 ods. 2 písm. a) sa nahradí takto:
"2. Oddelené výsledky sa predložia:
a) v prípade železníc:
i) za každú sieť uvedenú v prílohe II (A.1);
ii) za všetky ostatné siete uvedené v prílohe II. (A.2). Údaje o týchto sieťach sa však pošlú raz za každých päť rokov, počínajúc rokom 1980."
3. Druhá zarážka prvého pododseku článku 6 sa nahradí takto:
"- o splátkach istiny a oddelene o úrokoch zo skôr dojednaných úverov."
4. Článok 7 sa nahradí takto:
"Článok 7
Členské štáty zašlú Komisii súčasne so zaslaním účtovných výsledkov podľa článku 5 a za rovnaké obdobie údaje o využívaní infraštruktúry v súlade s tabuľkami A, B (1.1) a C prílohy III.
Údaje uvedené v tabuľkách B (1.2) a B (2) tejto prílohy sa zašlú raz za päť rokov. V prípade tabuľky B (1.2) sa údaje predložia prvýkrát za rok 1980 a v prípade tabuľky B (2) sa údaje nemusia predkladať, pokiaľ si to nevyžiadajú práce na systéme poplatkov za využívanie infraštruktúry."
5. Prílohy I., II. a III. sú zmenené a doplnené v súlade s touto prílohou.
Článok 2
Členské štáty prijmú v príslušnom čase a po porade s Komisiou také zákony, iné právne predpisy a správne opatrenia, ktoré sú nevyhnutné na vykonanie tohto nariadenia.
Pokiaľ to členské štáty vyžadujú alebo kde to Komisia považuje za vhodné, Komisia sa poradí s členskými štátmi o navrhovaných termínoch opatrení týkajúcich sa predchádzajúceho odseku.
Toto nariadenie je záväzné vo svojej celistvosti a je priamo uplatniteľné v členských štátoch.
V Luxemburgu 25. júna 1979